C 88/8

Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2020/C 88/06)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 (1).

OZNÁMENIE O SCHVÁLENÍ ŠTANDARDNEJ ZMENY

„Savennières“

PDO-FR-A0158-AM01

Dátum oznámenia: 15. 11. 2019

OPIS A DÔVODY SCHVÁLENEJ ZMENY

1. Zemepisná oblasť

Zemepisná oblasť sa mení takto: „Všetky fázy výroby sa uskutočňujú v zemepisnej oblasti, ktorej rozsah zahŕňa územie nasledujúcich obcí v departemente Maine-et-Loire na základe oficiálneho zemepisného kódexu z roku 2018: Bouchemaine, La Possonnière, Savennières.

Kartografická dokumentácia znázorňujúca zemepisnú oblasť je k dispozícii na webovom sídle Národného inštitútu pre osvedčovanie pôvodu a kvality (Institut national de l’origine et de la qualité).“

Redakčná zmena: nový zoznam administratívnych subjektov zohľadňuje zlúčenia alebo iné zmeny v administratívnom členení na oblasti, ku ktorým došlo od schválenia špecifikácie. Kvôli vyššej právnej istote sa tento zoznam zosúladil s aktuálnou verziou oficiálneho zemepisného kódexu, ktorý každý rok uverejňuje INSEE. Rozsah zemepisnej oblasti zostáva úplne totožný.

Nakoniec, na webovom sídle INAO sa uvádza odkaz na sprístupnenie kartografickej dokumentácie znázorňujúcej zemepisnú oblasť kvôli lepšej informovanosti verejnosti.

Bod 6 jednotného dokumentu týkajúci sa zemepisnej oblasti sa zodpovedajúcim spôsobom mení.

2. Oblasť v bezprostrednej blízkosti

V kapitole I časti IV bode 3 sa zoznam obcí nahrádza takto:

Angers, Beaulieu-sur-Layon, Bellevigne-en-Layon (bývalé územia delegovaných obcí Champ-sur-Layon, Faveraye-Mâchelles, Faye-d’Anjou, Rablay-sur-Layon a Thouarcé), Blaison-Saint-Sulpice (bývalé územia delegovaných obcí Blaison-Gohier a Saint-Sulpice), Brissac Loire Aubance (bývalé územia delegovaných obcí Alleuds, Brissac-Quincé, Charcé-Saint-Ellier-sur-Aubance, Luigné, Saint-Rémy-la-Varenne, Saint-Saturnin-sur-Loire, Saulgé-l’Hôpital a Vauchrétien), Chalonnes-sur-Loire, Chaudefonds-sur-Layon, Chemillé-en-Anjou (bývalé územia delegovaných obcí Chanzeaux a Valanjou), Denée, Doué-en-Anjou (bývalé územie delegovanej obce Brigné), Les Garennes sur Loire (bývalé územia delegovaných obcí Juigné-sur-Loire a Saint-Jean-des-Mauvrets), Mauges-sur-Loire (bývalé územie delegovanej obce Saint-Laurent-de-la-Plaine), Mozé-sur-Louet, Mûrs-Erigné, Rochefort-sur-Loire, Sainte-Gemmes-sur-Loire, Saint-Melaine-sur-Aubance, Soulaines-sur-Aubance, Terranjou (bývalé územia delegovaných obcí Chavagnes, Martigné-Briand a Notre-Dame-d’Allençon) a Val-du-Layon (bývalé územia delegovaných obcí Saint-Aubin-de-Luigné a Saint-Lambert-du-Lattay).

To umožňuje zohľadniť rôzne zlúčenia obcí od poslednej verzie špecifikácie. Rozsah oblasti v bezprostrednej blízkosti zostáva úplne totožný.

Bod 9 jednotného dokumentu týkajúci sa ďalších podmienok sa zodpovedajúcim spôsobom mení.

3. Agroenvironmentálne ustanovenie

V kapitole I časti VI bode 2 sa dopĺňa tento text: „Medzi radmi je povinná udržiavaná, prirodzená alebo zasiata vegetačná pokrývka; v prípade neexistencie tejto vegetačnej pokrývky vykoná subjekt kultiváciu pôdy s cieľom zabezpečiť kontrolu prirodzenej vegetácie alebo odôvodní použitie prípravkov na biologickú reguláciu schválených orgánmi verejnej moci v oblasti vinohradníctva. Ak sa na pozemku používajú herbicídy na biologickú reguláciu, je zakázané používať iné herbicídy.“

Táto zmena sprevádza súčasný vývoj postupov hospodárskych subjektov na podporu agroekológie vo všetkých viniciach v oblasti Anjou. Odzrkadľuje dôslednejšie zohľadňovanie environmentálnych otázok v technických postupoch. Tým, že podporuje prítomnosť vegetačnej pokrývky alebo mechanické odstraňovanie buriny alebo dokonca používanie prípravkov na biologickú reguláciu, vedie k zníženiu používania chemických herbicídov. Toto zníženie používania herbicídov by malo umožniť posilnenie ochrany vinohradníckych pôd a zachovanie ich prirodzených vlastností (plodnosť, biodiverzita, biologické čistenie), čo prispieva ku kvalite a autentickosti vína a posilňuje význam pojmu terroir.

Uvedená zmena nemá vplyv na jednotný dokument.

4. Povolenie zberu

V kapitole I časti VII bode 1 sa vypúšťa veta „Dátum začiatku zberu sa určuje podľa ustanovení článku D. 645-6 poľnohospodárskeho zákonníka a zákonníka o námornom rybolove.“

Stanovenie dátumu začatia zberu už dnes nie je potrebné, pretože hospodárske subjekty majú v súčasnosti k dispozícii širokú škálu nástrojov, ktoré im umožňujú čo najpresnejšie vyhodnotiť zrelosť hrozna. Každý subjekt má k dispozícii istý počet zariadení a prístrojov, individuálnych aj kolektívnych, čo mu umožňuje presne určiť optimálny dátum začiatku zberu pre každý pozemok podľa výrobných cieľov.

Uvedená zmena nemá vplyv na jednotný dokument.

5. Spracovateľská kapacita

V kapitole I časti IX bode 1 písm. c) sa veta: „Každý subjekt má spracovateľskú kapacitu rovnajúcu sa najmenej 1,4-násobku priemerného výnosu podniku za posledných päť rokov.“ nahrádza vetou: „Každý subjekt má spracovateľskú kapacitu rovnajúcu sa najmenej 1,4-násobku priemerného objemu výroby vína za posledných päť rokov.“

V špecifikácii sa nespomínala objemová kapacita (vyjadrená v hl alebo v m3), ale výnos, to znamená objem úrody vydelený výrobnou plochou (vyjadrený napr. v hl/ha). Navrhovaná zmena umožňuje napraviť túto nezrovnalosť v jednotkách bez toho, aby sa niečo zmenilo na podstate (minimum zostáva stanovené na 1,4-násobok priemerného objemu vyrobeného podnikom počas predchádzajúcich hospodárskych rokov).

Uvedená zmena nemá vplyv na jednotný dokument.

6. Obeh vín

V kapitole 1 časti IX ods. 5 sa vypúšťa písmeno b) o dátume uvedenia vín do obehu medzi oprávnenými prevádzkovateľmi skladov.

Uvedená zmena nemá vplyv na jednotný dokument.

7. Vedenie registrov

V kapitole II časti II bode 3 sa slovo „potenciálny“ nahrádza slovom „prirodzený“.

V súlade so spôsobom písania použitým vo všetkých špecifikáciách pre oblasť Anjou Saumur výraz „prirodzený obsah alkoholu v objem. %“ nahrádza výrazy „potenciálny obsah alkoholu“ alebo „stupeň“. Tieto zmeny zlepšujú čitateľnosť týchto špecifikácií. Cieľom harmonizácie ustanovení týkajúcich sa vedenia registrov je uľahčiť vypracovanie inšpekčného plánu a kontrolu týchto registrov.

Uvedená zmena nemá vplyv na jednotný dokument.

8. Hlavné body kontroly

Kapitola 3 bola zrevidovaná s cieľom zabezpečiť zosúladenie znenia hlavných bodov kontroly v špecifikáciách pre oblasť Anjou Saumur.

Uvedená zmena nemá vplyv na jednotný dokument.

JEDNOTNÝ DOKUMENT

1. Názov výrobku

Savennières

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

4. Opis vína (vín)

Vlastnosti výrobku

Vína sú suché, polosuché, polosladké alebo sladké tiché biele vína, ktorých hlavné analytické vlastnosti sú tieto: – Suché vína majú minimálny prirodzený obsah alkoholu 11,5 v objem. %. – Ostatné vína majú minimálny prirodzený obsah alkoholu 12,5 v objem. %. – Suché vína majú po kvasení obsah kvasiteľných cukrov (glukózy a fruktózy) menší alebo rovnajúci sa 4 gramom na liter alebo 8 gramov na liter, ak celkový obsah kyselín vyjadrený v gramoch kyseliny vínnej na liter nie je o viac než 2 gramy na liter nižší ako obsah kvasiteľných cukrov. – Pri suchých vínach nesmie celkový obsah alkoholu po obohatení prekročiť 13 %. Obsah prchavých kyselín, celkový obsah kyselín a celkový obsah oxidu siričitého stanovujú predpisy Spoločenstva.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 11 Minimálna celková kyslosť Maximálny obsah prchavých kyselín (v miliekvivalentoch na liter) Celkový obsah oxidu siričitého (v miligramoch na liter)

Opis

Vína sú biele a najčastejšie suché. Niekedy však môžu obsahovať kvasiteľné cukry. Majú svetložltú až zlatožltú farbu. Pre vôňu sú všeobecne typické aromatické kvetinové tóny (agát, lipa, ...) zmiešané s ovocnými tónmi, ktoré môžu pripomínať hrušky, broskyne, duly, pražené mandle, hrozienka, med, a ktoré dopĺňa ľahký minerálny nádych. Pri ochutnávaní sú plné, olejnaté a odhaľujú komplexné arómy. Dochuť je zmesou sviežosti, minerality a nádychu horkosti, ktoré dodávajú harmóniu a rovnováhu. Tieto vína po niekoľkých rokoch vo fľaši sa úplne rozvinú. Vína s kvasiteľnými cukrami sú výnimočne vhodné na dozrievanie.

5. Vinárske výrobné postupy

a) Základné enologické postupy

Osobitný enologický postup

Používanie drevených čipsov je zakázané. Pri suchých vínach nesmie celkový obsah alkoholu po obohatení prekročiť 13 %.

V prípade ostatných vín je zakázané akékoľvek obohacovanie. Okrem vyššie uvedených ustanovení musia vína z hľadiska enologických postupov spĺňať požiadavky stanovené na úrovni Spoločenstva a v poľnohospodárskom zákonníku a zákonníku o námornom rybolove.

Vína dozrievajú najmenej do 15. marca roku nasledujúceho po roku zberu.

Hustota výsadby – rozstupy medzi koreňmi

Pestovateľský postup

Minimálna hustota výsadby viniča je 4 000 koreňov na hektár. Rozstup medzi radmi viniča nesmie byť väčší ako 2,5 m a medzery medzi koreňmi viniča v jednom rade nesmú byť menšie ako 1 m. Pozemky viníc s hustotou výsadby nižšou ako 4 000 koreňov na hektár, ale vyššou alebo rovnajúcou sa 3 300 koreňov na hektár využívajú, pokiaľ ide o ich úrodu, právo na chránené označenie pôvodu za predpokladu, že sú dodržané ustanovenia týkajúce sa pravidiel vedenia viniča a výšky lístia stanovené v špecifikácii. Rozstup medzi radmi viniča na týchto pozemkoch nesmie byť väčší ako 3 m a medzery medzi koreňmi viniča v jednom rade nesmú byť menšie ako 1 m.

Pravidlá rezu a vedenia viniča

Pestovateľský postup

Rez viniča sa vykonáva najneskôr 30. apríla kombinovaným spôsobom rezu, s najviac 12 očkami na koreň vrátane maximálne 4 očiek na ťažni.

Výška vyviazaného lístia sa rovná najmenej 0,6-násobku rozstupu medzi radmi, pričom výška vyviazaného lístia sa meria medzi dolnou hranicou listov, stanovenou na najmenej 0,40 m nad zemou, a hornou hranicou orezu stanovenou na najmenej 0,20 m nad horným vyväzovacím drôtom.

Pozemky viníc, ktorých hustota výsadby je nižšia ako 4 000 koreňov na hektár, ale vyššia alebo sa rovná 3 300 koreňom na hektár, spĺňajú okrem toho tieto pravidlá vedenia viniča: výška stĺpikov opornej konštrukcie je najmenej 1,90 metra nad zemou, oporná konštrukcia má najmenej 4 úrovne vodiacich drôtov, výška horného drôtu je najmenej 1,85 metra nad zemou.

Zavlažovanie

Pestovateľský postup

Zavlažovanie je zakázané.

Zber

Pestovateľský postup

Hrozno sa zberá výberom strapcov na koreni. Používanie strojov na zber hrozna je zakázané.

b) Maximálne výnosy

Suché a polosuché vína

50 hektolitrov na hektár

Ostatné vína

35 hektolitrov na hektár

6. Vymedzená zemepisná oblasť

Všetky fázy výroby sa uskutočňujú v zemepisnej oblasti, ktorej rozsah zahŕňa územie nasledujúcich obcí v departemente Maine-et-Loire na základe oficiálneho zemepisného kódexu z roku 2018: Bouchemaine, La Possonnière, Savennières.

7. Hlavné muštové odrody

Chenin B

8. Opis súvislostí

1. Údaje o zemepisnej oblasti

a) Opis prírodných faktorov, ktoré sú rozhodujúce pre súvislosť

Zemepisná oblasť sa nachádza na pravom brehu Loiry, asi pätnásť kilometrov od mesta Angers. Vyznačuje sa sústavou svahov orientovaných na juh/juhovýchod, ktoré sa rozprestierajú od rieky Loiry v šírke od 500 metrov do 1 500 metrov a pozdĺž rieky Loire sa tiahnu približne 6 kilometrov. Na severe zemepisnej oblasti je rozľahlá a chladnejšia plošina vystavená vetrom, na ktorej funguje najmä chov dobytka a pestovanie obilnín.

Geologické podložie je tvorené bridlicovými a bridlicovo-pieskovcovými útvarmi z vrchného ordoviku až spodného devónu, lokálne vulkanickými ložiskami (ryolitmi a spilitmi). Na začiatku plošiny sa niektoré kvartérne pieskové nánosy uložili vo viac či menej hrubej vrstve. Na svahoch je materská hornina najčastejšie veľmi blízko k povrchu.

Zemepisná oblasť sa rozprestiera na území troch obcí: Bouchemaine, La Possonnière, Savennières.

Podnebie je oceánske. Masív Mauges, ktorý sa nachádza západne od viníc, dodáva tejto oceánskej charakteristike špecifikum föhnového efektu. Priemerný ročný úhrn zrážok je 650 milimetrov a je pre tento celok chránený pred vlhkým vetrom typický, zatiaľ čo na kopcoch masívu Mauges presahuje 800 milimetrov. Tento rozdiel v zrážkach je ešte výraznejší počas vegetačného cyklu viniča, najmä od júna do obdobia zberu. Priemerné ročné teploty sú pomerne vysoké (okolo 12 °C). Loira zohráva hlavnú úlohu pri regulácii teplôt na blízkom svahu, ktorý je vystavený prevládajúcim vetrom, a tak udržiava vysoké nočné teploty. Hrá tiež dôležitú úlohu tým, že v období vinobrania podporuje vznik rannej hmly, ktorá je nevyhnutná pre rast ušľachtilej plesne.

b) Opis ľudských faktorov, ktoré sú rozhodujúce pre súvislosť

Najprv sa pestovanie viniča obmedzovalo na parcely blízko veľkých opátstiev v Angers, potom sa rozšírilo okolo Angers, neskôr v 4. storočí na svahy v Pruniers a Bouchemaine. Okolo roku 1130 vysadili mnísi opátstva Saint-Nicolas d’Angers svah nad Loirou, od ktorého vznikol názov „La Roche aux Moines“. V roku 1140 benediktínske mníšky postavili v mestečku La Possonnière kláštor zvaný „Le Prieuré“. Budovu obklopovali rozsiahle vinice. Víno „Savennières“ bolo odvtedy obľúbené na šľachtických stoloch, a to najmä v 15. storočí na stole „dobrého kráľa Reného“ (René I. z Anjou). Ten ho, keď sa počas cesty zastavil v mestečku a ochutnal pohár vína pochádzajúceho z pozemku na západe mestečka, nazval „zlatou kvapkou“ (goutte d’or). Tento pozemok je od tých čias známy pod názvom „Clos de la Goutte d’Or“.

Vinice zažívajú rozvoj najmä počas 17. a 18. storočia. Bidet a Duhamel de Monceau vo svojej rozprave „Traité sur la nature et la culture de la vigne“ uverejnenej v roku 1749 uvádzajú: „Svahy, ktoré sa týčia pozdĺž Loiry, na oboch stranách tejto rieky tvoria rôzne vinice kraja Anjou; tieto svahy sú od seba vzdialené ½ míle alebo ¼ míle a tiahnu sa od Angers až 7 či 8 míľ smerom na Bretónsko. Sú to iba skaly, predtým celkom neúrodné, porastené krovím, húštinou a starými stromami; preto bola táto krajina neprístupná a nepreniknuteľná a bola útočiskom rôznych druhov divých zvierat alebo jedovatých živočíchov. Pôda, ktorá sa dá len veľmi ťažko vyklčovať, je teraz riadne obrábaná a skrz-naskrz vysadená viničom, až po miesto, kde sa svah začína vyrovnávať a otáčať na severnej strane v dĺžke približne ¼ alebo ½ míle. Svahy na pravej strane Loiry, ktoré klesajú smerom k Nantes, sú orientované na juh, a preto je víno z nich lepšie a silnejšie ako víno na ľavej strane ... “. Svahy a pozemky v blízkosti mestečka Savennières sú pokryté viničom a každé obydlie na vidieku má niekoľko radov viniča. Z obdobia tesne pred revolúciou získame obraz o stave viníc na týchto svahoch z registrov sťažností vypracovaných Generálnymi stavmi. „Savennières: 2 460 obyvateľov, 1/3 vysadená viničom, z ktorého sa vyrába vynikajúce víno (…) Nevidel som farnosť, ktorá by bola viac daňovo zaťažená ako Savennières“, napísal vtedy p. Dertrou, správca.

V 19. storočí prebehla hĺbková premena vinohradníctva, a to vďaka výraznému pokroku v enológii a v ochrane rastlín, pod záštitou vlastníkov ako Guillory, ktorí chceli získať kvalitné vína a udržať si dobrú povesť vín zo „Savennières“. Uskutočnilo sa vtedy veľa experimentov, a to tak v oblasti pokusov s inými odrodami, najmä s odrodou Verdelho z Madeiry, z ktorej sa podľa profesora Maisonneuvea pestovalo na pozemku „Coulée de Serrant“ asi šesťdesiat koreňov, ako aj so zakladaním terás alebo s vedením viniča. Odroda hrozna Chenin B však zostáva tou najpoužívanejšou odrodou vo viniciach. Jules Guyot počas jednej zo svojich návštev v roku 1865 dokonale opisuje spôsob vedenia viniča, keď hovorí o reze na čapíky, odstraňovaní očiek a úrode, kde „veľká časť hrozna hniličí...“.

Chránené označenie pôvodu „Savennières“ bolo uznané vyhláškou z 8. decembra 1952, ktorá vymedzuje najmä vína s kvasiteľnými cukrami. Táto vyhláška sa na podnet budúcich prezidentov združenia na ochranu, vrátane Michèlea Bazina de Jessey, zmenila smerom k vymedzeniu suchých vín s možnosťou výroby vína s kvasiteľným cukrom, čo odráža vinohradnícku prax a originalitu prostredia.

V roku 2009 obhospodarovalo vinice 34 subjektov.

2. Informácie o kvalite a vlastnostiach výrobku

Vína sú biele a najčastejšie suché. Niekedy však môžu obsahovať kvasiteľné cukry. Majú svetložltú až zlatožltú farbu.

Pre vôňu sú všeobecne typické aromatické kvetinové tóny (agát, lipa, ...) zmiešané s ovocnými tónmi, ktoré môžu pripomínať hrušky, broskyne, duly, pražené mandle, hrozienka, med, a ktoré dopĺňa ľahký minerálny nádych.

Pri ochutnávaní sú plné, olejnaté a odhaľujú komplexné arómy. Dochuť je zmesou sviežosti, minerality a nádychu horkosti, ktoré dodávajú harmóniu a rovnováhu.

Tieto vína po niekoľkých rokoch vo fľaši úplne rozkvitnú. Vína s kvasiteľnými cukrami sú výnimočne vhodné na dozrievanie.

3. Príčinné interakcie

Oblasť vymedzených pozemkov na zber hrozna pozostáva z pozemkov, ktoré sa nachádzajú na chránených svahoch, orientovaných na juh a s povrchovými pôdami, ktoré vznikli na bridlicových a bridlicovo-pieskovcových útvaroch primárneho masívu, alebo s plytkými pôdami, ktoré vznikli na naviatych pieskoch. Tieto málo úrodné a veľmi kamenisté pôdy majú veľkú drenážnu schopnosť a nízke zásoby vody.

Tieto vinohradnícke podmienky si vyžadujú optimálnu starostlivosť o rastlinu a jej výrobný potenciál, čo sa odráža vo vedení viniča, prísnych pravidlách rezu a v zbere úrody metódou výberu strapcov, a to aj pri výrobe suchých vín.

Odborné znalosti hospodárskych subjektov sa prejavujú v ich pripútanosti k odrode Chenin B, čo je odolná odroda, ktorá v týchto podmienkach nachádza všetku svoju jedinečnosť a plnosť. Diverzifikáciou technických postupov sa prispôsobili jej osobitým vlastnostiam a bohatstvu. V závislosti od umiestnenia, vedenia viniča a podnebných podmienok ročníka vyrábané vína tradične obsahujú viac alebo menej kvasiteľných cukrov. Keď sú podnebné podmienky na konci zberu priaznivé, vďaka termoregulačnej úlohe Loiry, vetrom usmerňovaným riekou, ktoré mechanicky podporujú vysušovanie bobúľ, alebo vďaka ranným hmlám, sa polosladké alebo sladké vína vyrábajú z bobúľ zozbieraných po zhrozienkovatení na kmeni alebo pomocou ušľachtilej plesne botrytis cinerea.

Subjekty tiež veľmi rýchlo prispôsobili postupy, ktoré im umožnili získať z hrozna to najlepšie, a to prostredníctvom úpravy postupov na výrobu vína. Obdobie zrenia v tankoch po kvasení bolo potrebné na získanie vína s komplexnou arómou. Na dosiahnutie tohto cieľa je v špecifikácii stanovený minimálny čas zretia do 15. marca nasledujúceho po roku zberu.

Kombinácia takého jedinečného prírodného prostredia, odrody, ktorá je preň dokonale vhodná, a ľudí, ktorí vedia, ako využiť všetky tieto možnosti, umožňuje získať originálne a jedinečné vína, ktoré majú historickú povesť. André Jullien v roku 1816 vo svojom diele „Topographie de tous les vignobles connus“ ich neváhal zaradiť do prvej triedy, čím uznal ich svojskosť, kvalitu a povesť.

Vinice v „Savennières“, ktoré sú symbolom „anjouskej miernosti“ (douceur angevine) sú od roku 2001 zaradené do zoznamu svetového dedičstva UNESCO.

9. Ďalšie základné podmienky (balenie, označovanie, iné požiadavky)

Oblasť v bezprostrednej blízkosti

Právny rámec:

právne predpisy EÚ

Druh ďalšej podmienky:

výnimka pre výrobu vo vymedzenej zemepisnej oblasti

Opis podmienky:

Oblasť v bezprostrednej blízkosti, ktorá je vymedzená na základe výnimky pre vinifikáciu, výrobu a zrenie vín, tvorí územie týchto obcí na základe oficiálneho zemepisného kódexu z roku 2018: Angers, Beaulieu-sur-Layon, Bellevigne-en-Layon (bývalé územia delegovaných obcí Champ-sur-Layon, Faveraye-Mâchelles, Faye-d’Anjou, Rablay-sur-Layon a Thouarcé), Blaison-Saint-Sulpice (bývalé územia delegovaných obcí Blaison-Gohier a Saint-Sulpice), Brissac Loire Aubance (bývalé územia delegovaných obcí Alleuds, Brissac-Quincé, Charcé-Saint-Ellier-sur-Aubance, Luigné, Saint-Rémy-la-Varenne, Saint-Saturnin-sur-Loire, Saulgé-l’Hôpital a Vauchrétien), Chalonnes-sur-Loire, Chaudefonds-sur-Layon, Chemillé-en-Anjou (bývalé územia delegovaných obcí Chanzeaux a Valanjou), Denée, Doué-en-Anjou (bývalé územie delegovanej obce Brigné), Les Garennes sur Loire (bývalé územia delegovaných obcí Juigné-sur-Loire a Saint-Jean-des-Mauvrets), Mauges-sur-Loire (bývalé územie delegovanej obce Saint-Laurent-de-la-Plaine), Mozé-sur-Louet, Mûrs-Erigné, Rochefort-sur-Loire, Sainte-Gemmes-sur-Loire, Saint-Melaine-sur-Aubance, Soulaines-sur-Aubance, Terranjou (bývalé územia delegovaných obcí Chavagnes, Martigné-Briand a Notre-Dame-d’Allençon) a Val-du-Layon (bývalé územia delegovaných obcí Saint-Aubin-de-Luigné a Saint-Lambert-du-Lattay).

Označovanie

Právny rámec:

Vnútroštátne právne predpisy

Druh ďalšej podmienky:

Dodatočné ustanovenia o označovaní

Opis podmienky:

Všetky nepovinné údaje sa na etiketách uvádzajú písmom, ktorého veľkosť na výšku aj na šírku nesmie byť väčšia ako dvojnásobok veľkosti znakov tvoriacich názov registrovaného označenia pôvodu.

Názov CHOP sa môže doplniť zemepisným označením „Val de Loire“ podľa pravidiel stanovených v špecifikácii výrobku. Zemepisné označenie „Val de Loire“ musí byť uvedené písmom, ktorého veľkosť na výšku ani na šírku nesmie presahovať dve tretiny veľkosti znakov tvoriacich názov chráneného označenia pôvodu.

Vína sa v obchodných dokladoch, sprievodných dokumentoch a na označení musia označiť údajmi „polosuché“, „polosladké“ alebo „sladké“, ktoré zodpovedajú obsahu kvasiteľných cukrov (glukózy a fruktózy) prítomných vo víne, ako je stanovený v predpisoch Spoločenstva. Tieto údaje sa na etiketách nachádzajú v rovnakom zornom poli ako názov CHOP.

Vína s CHOP môžu na svojich etiketách uvádzať názov užšej zemepisnej jednotky za predpokladu, že: – ide o katastrálne územie, – figuruje vo vyhlásení o úrode. Písmo používané pri uvádzaní tohto katastrálneho územia nesmie byť vyššie ani širšie ako polovica veľkosti písma tvoriaceho názov CHOP.

Odkaz na špecifikáciu výrobku

https://info.agriculture.gouv.fr/gedei/site/bo-agri/document_administratif-a87a8bc4-187d-4cf2-82e7-f4a10eb68f12

(1) Ú. v. EÚ L 9, 11.1.2019, s. 2.